Andres Dvinjaninov, Emajõe Suveteatri juht  Esimeste korda nägin Hannest pikali asendis. Teist korda samuti. Nagu hiljem selgus, on see tema moodus enne etendust  lõõgastuda. Kui lamamisvõimalus puudus, siis istus. Vähemalt kaheksakümnendatel oli Kaljujärv pöörane tantsulõvi.  Erakordne on Hannese töösse suhtumise tõsidus ja see põhjalikkus ja nõudlikkus süveneb veelgi. Tema on esimene, kel tekst peas ning esimene, kes end rolli närima hakkab. Tema on ka positiivne näide iseseisvalt töötavast näitlejast. Samas on Hannes kelm, kes on valmis heast peast ka improviseerima. Aga seda vaid juhul, kui sellega lavapartnerile ebamugavust ei tekitata.  On kirglik  perfektsionist, aga täiesti eluterve inimene, kes käib liha ja kurki turult ostmas. (Mitte vaakumpakendis Poola produkte.) Täitsa naudib mõnusat seltskonda. Ei ole kunsti tehes elust irdunud.  Hannes on jõudnud tõdemuseni, et iga asja peale ei ole vaja joosta, elus tuleb teha valikuid ning neid valitud asju tuleb teha maksimaalselt hästi.    Toomas Lunge, muusik  Hannesel on lavaline sarm täiesti olemas. Jagub nõnda palju, et sära langeb ka lavapartneritele. Aga muidu mees nagu mees ikka.  Ta  on selline tüüp, et kui tõsiselt asja ette võtab, pühendub sellele täielikult. Kuuldavasti plõnnib ka kodus püüdliku järjepidevusega kitarri. Eks ikka selleks, et kui lavale saab bändiga juba tuldud, siis ei saa haltuurat teha.  Kuna Hannes on väga kohusetundlik, siis on tema tõenäoliselt see, kes laval kõige rohkem heas mõttes närveerib. Ka muusikaprojekti tehes annab ta endast parima.  Hannes on tagasihoidlik mees. Ja see ei tähenda poosetavat tagasihoidlikkust. Nii öelda inimestega räägib  rõõmuba.    Helena Merzin, näitleja  Hannes on kindel. Kui lavale lähed, siis tead, et igal juhul ei ole tema see, kes võib ära kukkuda. On inimene, kelle võib toetuda.  Tähelepanu jagub tal ka. Näeb sedagi, kui naiskolleegil tuju kehva, on selle peale osavõtlik. Ka ise ei hakka oma tujusid mänguga varjama. Tema näost loeb üsna hästi välja, kas parasjagu midagi hingel, on ta väsinud või on kõik kõige paremas korras.  Aga vaatamata tema kõige paremas mõttes isalikkusele, räägib täitsa ka  anekdoote.  Ta on saavutanud kindla taseme, millest alla ei lange, kuid samas jagub tal jõudu ja tahtmist edasi areneda.